ขอร้องเรียนเรื่องกลิ่นสารเคมี (กลิ่นลูกเหม็น บางครั้งก็กลิ่นเครื่องหนัง) ที่โชยออกมาบริเวณซอยเอกชัย 43/1, 43/2 กลิ่นมีความรุนแรงมากสลับกับเบาบาง ระยะเวลาการส่งกลิ่นเป็นแบบสุ่ม บางครั้งกลางดึกตี 2 ตี 3 ลุกมาเข้าห้องน้ำก็ได้กลิ่นโชยมา แต่ในหนึ่งวันจะได้กลิ่น 4 - 5 รอบ เราทำได้แค่เพียงปิดประตูเพื่อไม่ให้กลิ่นลอยเข้าบ้าน แต่ก็ยังมีเล็ดลอดเข้ามาได้ เกรงว่ากลิ่นสารเคมีเหล่านี้จะส่งผลต่อสุขภาพในระยะยาว เพราะในบ้านมีผู้สูงอายุที่มีโรคประจำตัวอยู่ด้วย

กลิ่นสารเคมีนี้เราเคยได้กลิ่นมาเมื่อ 3 - 4 ปีก่อน ในอดีตไม่ได้มีความถี่มากเท่าปัจจุบันจึงคิดว่าเพื่อนบ้านใช้เป็นครั้งคราว บางช่วงก็หายไปนาน ทั้งนี้อาจเกี่ยวกับทิศทางของกระแสลมร่วมด้วย แต่ในปัจจุบันกลิ่นสารเคมีมีความถี่มากขึ้น

ทางเราเคยลองเดินสำรวจบริเวณซอย มีบางจุดที่ต้องสงสัยแต่ก็ไม่อาจฟันธงได้ว่าจุดนั้นคือแหล่งที่มาของกลิ่นสารเคมีหรือไม่ เคยกระทั่งก้มไปดมในท่อระบายน้ำบริเวณหลังบ้าน ในครั้งนั้นเราได้กลิ่นสารเคมีดังกล่าวในท่อระบายน้ำสาธารณะด้วย แต่บางครั้งก็ไม่มีกลิ่น เรียกได้ว่ามาทั้งทางอากาศและทางน้ำทิ้งเลย

ซอยเอกชัย 43/1 , 43/2 และ 43/3 จะเป็นซอยที่เชื่อมถึงกัน บ้านเรือนบริเวณนี้บางหลังก็ดัดแปลงทำเป็นโรงงาน ซึ่งอาจเป็นที่มาของกลิ่นนี้ก็เป็นได้

ทางเราได้แนบรูปและชี้จุดหมายเลขต้องสงสัยไว้ให้เพื่อเป็นข้อมูล ประกอบการตรวจสอบ

1. (เอกชัย 43/2) เป็นตึกแถวที่บนดาดฟ้ามีเสาสัญญาณโทรศัพท์อยู่ บ้านจะปิดมิดชิดตลอด ประตูหน้าบ้านแปลกๆ ไม่ทราบว่าข้างในประกอบธุรกิจอะไร? แถมหลังบ้านก็เป็นโรงงานที่จะกล่าวถึงในข้อ 2.

2. (เอกชัย 43/2) เมื่อเดินเข้ามาในซอยเอกชัย 43/2 จนสุดซอย จะมีทางเดินแคบๆ สามารถเดินต่อเข้าไปได้อีก จะมีโรงงานตั้งอยู่ (เป็นประตูหลังโรงงาน) ไม่ทราบเช่นกันว่าประกอบธุรกิจอะไร?

3. (เอกชัย 43/2) เป็นบริษัทประกอบธุรกิจส่งออกผลไม้อบแห้ง แปรรูป ในอดีตเมื่อเขาผลิตสินค้ามักจะมีกลิ่นมาถึงบ้านเช่นกัน แต่เป็นกลิ่นเครื่องแกงจึงไม่ได้เป็นประเด็นอะไร แต่ปัจจุบันไม่ได้กลิ่นเครื่องแกงและอื่นๆ แล้ว ไม่แน่ใจว่าแอบเปลี่ยนธุรกิจหรือไม่?

4. ตึกนี้อยู่ในซอยเอกชัย 43/1 ใน Google Map ระบุว่าชื่อว่า Kiki Thailand ผลิตกระเป๋าเดินทาง (ตรงกับกลิ่นเครื่องหนังที่เคยได้กลิ่น) ซึ่งแหล่งผลิตน่าจะอยู่ในบริเวณใกล้ๆ นี้

เราไม่ทราบว่ากลิ่นลูกเหม็น กับกลิ่นเครื่องหนังมีความเชื่อมโยงกันหรือไม่ หรือเป็นสารที่ต้องใช้ควบคู่กัน แต่ทั้งสี่จุดนี้เป็นจุดที่เราสงสัยมาก จึงอยากให้ทาง จนท. ที่เกี่ยวข้องได้เข้ามาตรวจสอบ เพื่อเข้าแก้ไขปัญหากลิ่นสารเคมีที่ส่งผลกระทบต่อบ้านเรือนโดยรอบ และเชื่อได้ว่าน่าจะทำธุรกิจผิดกฏหมาย ไม่ได้รับใบอนุญาต เพราะบริเวณนี้เหมาะเป็นที่พักอาศัยมิใช่โรงงานผลิตสินค้า

ปล. หาก จนท. จะเข้ามาตรวจสอบ อยากให้มาสำรวจนอกเครื่องแบบก่อนครั้งสองครั้ง เพราะหากแต่งกายเต็มยศ เชื่อได้ว่าไม่มีใครกล้าทำความผิดให้เห็นเป็นแน่

ขอบคุณครับ